**Istina o stvarnom financijskom stanju Grada i Holdinga**

Posljednjih mjeseci građani Zagreba bombardirani su senzacionalističkim izjavama i katastrofičnim tvrdnjama o tobožnjem financijskom kolapsu Grada Zagreba, njegovoj dramatičnoj zaduženosti i sl. Iako se iza toga najčešće skrivaju nepoznavanje stvarnog stanja stvari i sasvim očite političke namjere, te uznemirujuće „vijesti“ ipak zaslužuju suočavanje s činjenicama zbog istine i prava građana da znaju kakvo je stvarno financijsko stanje u Gradu i Zagrebačkom Holdingu.

1. **Grad Zagreb je relativno nisko zadužen, pri čemu je ukupni dug 2012. bio gotovo tri puta niži od zaduženja koje je Grad Zagreb imao 2001. godine**, gledajući omjer prihoda i zaduženja. Govorom brojki to znači da je Grad Zagreb 2012. uprihodio 6,41 milijardu kuna, dok mu ukupan dug iznosi 520 milijuna kuna, a anuitet 160 milijuna kuna. Godine 2001. prihod je bio 3,57 milijardi kuna, zaduženje 846 milijuna kuna, a anuitet od 264 milijuna kuna!
2. **Takvu stabilnu financijsku situaciju u svom izvješću o kreditnoj sposobnosti Grada Zagreba priznaje i ugledna svjetska rejting agencija Moody's** kada navodi: “*Ba1 kao ocjena kreditne sposobnosti Grada Zagreba* ***počiva na primjerenom proračunskom upravljanju*** *koje se očituje u pristojnim poslovnim maržama u proteklih nekoliko godina, kao* ***i općenito uravnoteženim financijskim ostvarenjima****.* ***Kao čimbenici ocjene, u obzir su uzeti i vrlo niska izravna zaduženost Grada*** *te djelotvoran odgovor njegove politike na okolnosti slabog rasta prihoda, kojima se prilagodio racionaliziranjem svojih poslovnih i kapitalnih rashoda*.“
3. **Dakle, ono što opterećuje kreditnu sposobnost Grada nije loše gospodarenje Gradske uprave (kako se zadnjih mjeseci reklamira po medijima), nego enormno zaduženje Zagrebačkog holdinga koje je počelo upravo u godini (2009.) kada je Gradska skupština razvlastila gradonačelnika i preuzela sve upravljačke i nadzorne ingerencije**. **Prihodi Holdinga u 2012. manji su za 700 milijuna kuna u odnosu na 2009., dok su se ukupna zaduženja u tom periodu povećala za 175 milijuna kuna!** Takvo stanje kao teret financijskoj stabilnosti Grada navodi i agencija Moody's, dodajući tome i „slabe izglede za gospodarski rast zemlje“.
4. **Žalosnu dijagnozu poslovanja Zagrebačkog holdinga, a time i vladajuće većine u Gradskoj skupštini (SDP-HSU, HNS i ZNL) potvrđuje i Institut za javne financije** u svom glasilu Newsletter (br.73/veljača 2013.) kad kaže: **„*Financijsko poslovanje Holdinga je kontroverzno****, a za širu zainteresiranu javnost njegova je stvarna financijska pozicija nepoznanica“. U Zaključku se konstatira da je* ***„Financijsko poslovanje Holdinga slabo, a financijski se položaj u posljednje dvije godine značajno pogoršava. ...Međutim, zbog nerazboritog zaduživanja i slabog upravljanja financijama, nagomilane su visoke obveze koje prijete financijskoj stabilnosti Holdinga*.“**

Drage Zagrepčanke i Zagrepčani, dragi sugrađani,

to je ukratko istina i činjenično stanje o poslovanju i zaduženjima Grada Zagreba i poslovanju i zaduženjima Zagrebačkog holdinga. Sve ostalo spada u sferu političkih i drugih špekulacija, u pokušaj da se odgovornost za loše poslovne rezultate Holdinga prebaci na leđa gradonačelnika i na leđa Gradske uprave. Ali nesposobnost i nerad imaju i jednu dobru stranu, a ta je, da se dugo ne mogu prikrivati jer je u njihovoj prirodi **samorazotkrivanje** – na ovaj ili onaj način.

Vaš Milan Bandić, gradonačelnik

